Kämmal
Kämmal on käelaba osa, eriti selle sisepool randmest sõrmedeni. Kämbla luid (ossa metacarpalia) on viis, nad on kolmetahulised ja mõlemast otsast paksenenud. Pöidla kämblaluu on üsna liikuv, kuna ülejäänud kämblaluud liiguvad randmeliigestest ainult veidi. Kämmal oli tuntud rahvapärane mõõt, millega määrati majapidamistes esemete (linavarred, vikatitera jm) ligikaudset pikkust. Kämbla mõõduks oli labakäe laius peopesa keskkohal või ka laiem, kui mõõduks võeti labakäe laius pluss väljasirutatud pöial (sel juhul võrdus 2 kämmalt 1 jalaga).